एनटीएजीआइ अपने भीतर भी ऐसे लोगों की तलाश कर रहा है जो टीकों को लेकर आशंकित हैं, साजिशाना बातें करते हैं और संभव है कि वे ही पत्रकारों तक जाकर उन्हें बोगस रिपोर्ट और आंकड़े दे आए हों. पिछले दो साल के दौरान हर छह माह पर ऐसी कोई न कोई कहानी सामने आती रही है, ऐसा सदस्यों का कहना है. कभी बिल गेट्स के किसी एमएनसी में शेयर की बात सामने आई तो कभी यह कहा गया कि बहुराष्ट्रीय कंपनियां सरकार को अपने टीके दे रही हैं. कभी एनटीएजीआइ के लिए फैसलों की अक्षमता की बात उठी. विजयराघवन कहते हैं, ''हमें यह दिमाग में रखना चाहिए कि ऐसे बेबुनियाद आरोप कुछ गड़बड़ और उत्साही लोग ही लगाते हैं. हम सब को अपनी राय रखने और प्रसारित करने का अधिकार है. इसके बावजूद अगर भय पैदा करने वाले निराधार दावों को कठोरता से परीक्षित नहीं किया गया तो समस्या गंभीर हो सकती है."